ก่อนอื่นเลยต้องขอบคุณทีมงาน Wongnai ที่เชิญเข้าร่วมงาน Testing อีกครั้ง ซึ่งครั้งนี้นอกจากจะได้รับการสนับสนุนอาหารดีๆจากทางร้าน The Beer Bridge แล้วยังมีบริษัท Smiling Mad Dog นำเบียร์เย็นๆ หลากหลายรสชาติมาร่วมจับคู่กับอาหารอีกด้วย 

พิกัดไปที่ร้านไม่ยากเลยค่ะ .. หากไปรถไฟฟ้า ก็ลงสถานีชิดลม แต่ลงทางฝั่งตึก Mercury Ville นะคะ แล้วเดินเข้าซอยไปเลยร้านคิงคองไปอีกนิดก่อนถึงสตาร์บัค จะเจอป้ายตึก The Portico ก็เลี้ยวเข้าตึกได้เลย ร้านอยู่ด้านหน้าชั้น 1 พอดิบพอดี เห็นร้านชัดเจนแน่นอนค่ะ .... บรรยากาศของร้านมีทั้งนั่งได้ด้านนอกแบบ open-air และนั่งเย็นฟังเพลงกันใต้แสงสลัวด้านใน ร้านแนว Gastro Bar ที่ตอนแรกตั้งใจรองรับชาวต่างชาติที่อาศัยและทำงานในพื้นที่แถวนั้นเป็นหลัก แต่ตอนนี้ก็มีกลุ่มคนทำงานที่คงจะเลยวัยไปตื๊ดตามผับ มาใช้เวลาสังสรรค์กับกลุ่มเพื่อนฝูงแบบผู้ใหญ่ขึ้นอีกนิดที่ร้านนี้มากขึ้น แถมยังเป็น 1 ใน 3 ร้านของประเทศไทยด้วย ที่ได้รับการตอบรับจากเบียร์ญี่ปุ่นชื่อดังอย่าง Asahi ที่จะมีหัวเบียร์สดไว้เสิร์ฟให้กับลูกค้าที่ชอบความนุ่มของเบียร์ยี่ห้อนี้ 

ทีนี้มาทำความรู้จักกับ Smiling Mad Dog สักนิดนึง ... บริษัทพันธุ์หมาบ้า (อันนี้อย่าโกรธเคืองกันนะคะ เพราะว่าแปลตรงตัวเลยอ่ะ) ก่อตั้งตั้งแต่ปี ค.ศ.2012 มีเครืองดื่มที่ดูแลทั้งหมด 7 แบรนด์ด้วยกัน (เบียร์ 4 ยี่ห้อและไซเดอร์อีก 3 ยี่ห้อ) โดยมาจากหลากหลายประเทศ และมีรสชาติที่แตกต่าง สร้างความหลากหลายให้กับนักดื่มได้มีทางเลือกมากขึ้น  (วันนั้นได้ความรู้เกี่ยวกับวิธีการดื่มเบียร์มาด้วย ซึ่งก็ไม่ต่างจากการดื่มไวน์เลยค่ะ  4 ขั้นตอนง่ายๆ ได้แก่ See คือการดูสี Scent ดมกลิ่น Test ลองลิ้มชิมรสกันสักนิด และจบด้วย After Test คือการสังเกตรสชาติที่ค้างอยุ่ในปากที่ติดลิ้นติดกระพุ้งแก้มเรานี่แหล่ะ และอีกสิ่งที่น่าสนใจในการดื่มเบียร์คือการจับคู่เบียร์กับอาหาร เราสามารถจับคู่ได้แบบหลากหลาย ทั้งแบบ Harmony คือให้อาหารกับเบียร์ไปแบบคู่กัน เหมือนที่เราจะทานไวน์แดงกับเนื้อ และไวน์ขาวกับอาหารทะเล หรือจะเป็นแบบ Contrast ซึ่งในความแตกต่างมันก็จะไปช่วยเสริมให้เกิดรสชาติใหม่ๆ แบบลงตัว) 

 เริ่มกันเลยดีกว่ากับทั้ง Food Testing และ Beer Testing ในสไตล์ Paring ในบรรยากาศแบบกันเอ๊ง กันเอง .... 

Tapas 
   - Shrimp in Basil & Garlic Oil : กุ้งตัวขนาดไม่เล็กไม่ใหญ่ ปรุงให้สุกแบบกำลังดี เนื้อหวานทานกับซอสน้ำมันกระเทียม และมีกลิ่นของใบเบซิล (เบซิลนอกนะคะ กลิ่นจะไม่ฉุนแบบที่บ้านเรามาใส่แกงเขียวหวาน) ทานคู่กันกับ St.Bernardus Tripel เบียร์เบลเยี่ยมที่ถือว่าเป็น Top 5 ของการจัดเรตติ้งในประเภทเบียร์ Tripel จาก BeerAdvocate.com (เว็บไซต์ที่จัดอันดับเบียร์ที่เป็นมาตรฐานและได้รับการยอมรับจากทั่วโลก) แอลกอฮอล์ถือว่าพอตัวอยุ่ที่ 8% ได้รสชาติมอลต์แบบเต็มๆ ผสมกับรสหวานนิดๆ แบบส้มๆ และมีกลิ่นเครื่องเทศและฟางข้าวเจืออยุ่หน่อยๆ ทานคู่กันได้ช่วยเสริมทั้งรสชาติของกุ้งให้รสชาติเด่นชัดขึ้น แต่กลับ contrast กับโอลีฟออย ซึ่งพอรวมกันแล้วกลับเข้ากันได้ดีอย่างลงตัว 
   - Cream Snapper Seared with Lime & Chili Vinaigrette : ปลาย่างกับซอสพริกเลม่อน รสชาติแนวนึ่งมะนาว เนื้อปลาชิ้นหนา ทานคู่กับ St.Bernardus Wit แอลกอฮอล์ 5% Aroma Beer จากเบลเยี่ยมสไตล์เดียวกับ Hoegaarden หอมกลิ่นวีต และเมล็ดผักชีบางๆ เหมาะเป็นอย่างยิ่งที่จะทานคู่กับเนื้อปลา (แทนการดื่มไวน์ขาว) 
   - Fried Yunna Tofu tossed in Garlic Chili Peppers : เต้าหู้ยูนานทอดพริกเกลือ เต้าหู้ยูนานเนื้อแน่นหมักกับกระเทียม ทอดแล้วไม่ยวบไม่ยุบ ทานแบบเต็มคำแน่นๆ เลยค่ะ รสชาติทานได้แบบเพลินๆ ถือเป็นของทานเล่นที่เป็นกับแกล้มที่ดูรักสุขภาพดี จานนี้จับคู่กับ BrewDog Punk IPA ที่่มีแอลกอฮอล์ 5.6% เบียร์สีทองอ่อนๆ ที่มากับกลิ่นผลไม้ที่แล้วแต่จะจินตนาการแต่ที่ชัดๆ น่าจะเป็นลิ้นจี่และสับปะรด แต่ปลายลิ้นยังมีความขมจาก hobs แต่โดยรวมแล้วถือว่าเป็นเบียร์ดื่มง่าย ที่ติดอันดับ 1 ใน 100 ของเบียร์ที่ควรลิ้มลองก่อนจะตาย (100 Beers to try before you die) ต่างชาติย้ำมาขนาดนี้ ลองกันสักนิดคงไม่เสียหายมั๊ง อิอิ (ส่วนตัวชอบขวดนี้นะคะ ดื่มง่าย ๆ เพลิน ๆ) 

Soup 
   - New England Creamy Clam Chowder Soup : ซุปครีมหอย ที่เป็นหอยตลับตัวโต แซลมอน กุ้ง ปลาหมึก กับครีมข้นสูตรทางร้านที่จะเข้มข้นกว่าที่อื่นๆ ส่วนตัวชอบทานหอย อาหารทะเล และทานอาหารที่เป็นครีมๆ แนวนี้ได้อยู่แล้ว เลยไม่รู้สึกว่าเลี่่ยนหรือยังงัย เรียกว่าอร่อยเลยสำหรับส่วนตัว จานแรกที่ได้ทานคู่กับไซเดอร์ Brothers Cloudy Lemon ไซเดอร์รสชาติเปรี้ยวๆ หวานๆ คล้ายทานน้ำมะนาว อีกหนึ่งขวดสำหรับสาวๆ ที่ไม่เน้นแอลกอฮอล์แรง เพราะมีแอลกอฮอล์เพียง 4% เท่านั้น 
   - Hearty Minestrone Soup : ซุปมะเขือเทศรสชาติแบบไม่เลี่ยน เหมาะสำหรับคนที่ไม่ชอบทานครีม แต่ของทางร้านก็ทำแบบไม่ใสมากนะคะ เข้มข้นพอสมควร ทานคู่กับ EVILTWIN Ryan & the Beaster Bunny อีกหนึ่งเบียร์ที่มีแอลกอฮอล์ค่อนข้างสูงถึง 7% แต่มีบอดี้เบาทำให้ดื่มได้ง่าย มีกลิ่นของผักชี เปลือกเลม่อน วีท และพริกไทย แถมท้ายด้วยกลิ่นฟางข้าว ที่ให้ความรู้สึกเหมือนอยู่กลางทุ่งกลางฤดูหนาว เหมาะกับคนที่อยากลองเบียร์ Saison หรือเบียร์ตามฤดูกาล (แต่เดิมเบียร์ประเภทนี้จะผลิตเฉพาะช่วงฤดูหนาว)

Salad : 
   - Rocket & Prosciutto : ผักร็อกเกตและพาร์ม่าแฮม พร้อมด้วยมะเขือเทศ ราดด้วยน้ำสลัดของทางร้าน รสชาติเปรี้ยวนิดๆ พร้อมกับรสชาติจากน้ำมันมะกอก เป็นอีกจานสุขภาพที่ส่วนตัวชอบอีกแล้ว เข้าคุู่กันได้ดีกับ Chapeau Framboise เบียร์ราสเบอร์รี่จากเบลเยี่ยม มีแอลกอฮอล์ต่ำเพียง 3.5% เหมาะกับสาวๆ ที่ต้องการดื่มแอลกอฮอล์เพื่อสร้างความสดชื่น ราสเบอร์รี่ยังช่วยเติมเต็มและเพิ่มความหลากหลายรสชาติให้กับสลัดจานนี้ได้ด้วย  
   - Mozzarella with sliced Tomato & Basil (Caprese Salad) : ชีสมอซซาเลร่าสด ทานกับมะเขือเทศ และเบซิล ราดด้วยน้ำมันมะกอก แต่จานนี้ถ้าไม่ใช่แนวคนชอบชีสอาจจะไม่ค่อยถูกปากนัก จับคู่กันได้แบบลงตัวกับ Sweet Cider จาก Aspall Organic ที่มีกลิ่นหอมจากแอปเปิ้ล (ที่มาจากไร่แอปเปิ้ลของตัวเอง ถึงได้รับมาตรฐานการเป็น organic) ดอกไม้ และเครื่องเทศจางๆ รสชาติหวานติดปลายลิ้น แต่แอลกอฮอล์ 7% นี่ไม่น้อยเลย  ไซเดอร์รสเปรี้ยวกับสลัดที่มีน้ำสลัดรสเปรี้ยวเมื่อมาเจอกัน น่าแปลกที่ทำให้รสชาติเปรี้ยวมันจะลดน้อยลง) 

Pizza : Chrizo Salami with Mozzarella & Hussey Spinach 
   - พิซซ่าอบแบบบางกรอบตามแบบฉบับของทางร้าน มีกลิ่นเตาถ่านนิดๆ เนื้อสัตว์ผลิตจากเนื้อสัตว์ในช่วงฤดูหนาวทำให้มีความมันเยอะ ทานแล้วก็จะอร่อยกว่า แถมมีส่วนผสมของพริกในหน้าพิซซ่าด้วย ทำให้ทานได้แบบไม่เลี่ยน จับคู่กันกับ BrewDog Dead Pony Pale Ale เบียร์สีเข้มนิดนึง ที่มีกลิ่นของเกรปฟรุ๊ตและมอลท์จางๆ แอลกอฮอล์เพียงแค่ 3.8% แต่ใส่ hobs เยอะทำให้เบียร์มีรสชาติที่ขมเมื่อดื่ม แต่ความหวานจะอยุ่ที่ปลายลิ้นเมื่อกลื่นลงไปแล้ว 

Mains 
   - Cioppino Seafood in Marinara Sauce Served with Garlic Bread :  จานหลักที่ค่อนข้างจะคล้ายซุปมะเขือ Minestrone แต่ทะเลมาเต็มทั้งกุ้ง หมึก หอย แซลมอน อร่อยอีกแล้วกับเมนูซีฟู้ด ทานกับไซเดอร์อีกตัว Brothers Cider Pear ที่ผ่านการหมักแพร์จนได้รสชาติแพร์แบบเต็มๆ กับแอลกอฮอล์ 4% ดื่มง่ายกับรสหวาน แถมให้ความสดชื่นตามแบบผลไม้ด้วย  
   - Roasted Chicken in fused with Garlic/Rosemary & Served with Pelenta Bread : ไก่ขนาดตัวไม่เกิน 1 กก. ถูกนำมาหมักด้วยโรสแมรี่ กระเทียม และพริกไทยดำ นำไปย่างเสิร์ฟคู่กับเกรวี่ซอส (ถ้วยนี้ไม่ได้ชิมนะคะ เพราะว่าเคี่ยวมาจากเนื้อวัว) และแป้งข้าวโพดที่ปั้นเป็นก้อนแล้วย่างเหมือน mash potato จับคู่กับ St.Bernardus Abt 12 ที่มีแอลกอฮอล์ถึง 10% มีมอลท์มากกว่าเบียร์ทั่วไปถึง 4 เท่า จนได้รับคะแนนเรต 99/100 ใน RateBeer.com เป็นอีกหนึ่งเบียร์ในตำนานที่น่าลอง มีรสชาติหวานจาก candy sugar แต่ด้วยความหวานนี้เองที่ทำให้แอลกอฮอล์มีสูงกว่าเบียร์อื่นๆ เหมาะกับการทานกับบาร์บีคิว เบอร์เกอร์ หรืออาหารปิ้งย่างอื่นๆ เพราะมีกลิ่นของคาราเมล กาแฟ พรุน ลูกเกด ผลไม้สีดำสุก วานิลลา และอื่นๆ ตบท้ายด้วยรสชาติของ hobs ที่โผล่มาตอนท้ายทำให้ติดรสขมตอนสุดท้าย 

Dessert : Homemade Pecan Pie A' la Mode 
   - ขนมหวานจากทางร้านหลายแบบทั้งไอศครีม เลม่อนทาร์ต (ที่มีความหอมของชาเอิร์ลเกรย์ที่ใส่ผสมด้วย) พีแคนทาร์ต ทานกับแลมบิคเบียร์รสหวานหอมจากกล้วย (ขวดนี้กล้วยมากกกก) และน้ำผึ้ง เหมาะกับการทานคู่กับของหวานแทนการดื่มไวน์หวานได้เลยค่ะ แต่ส่วนตัวไม่ชอบขวดนี้เท่าไหร่ เพราะว่าไม่ชอบทานกล้วยอ่ะ แต่เลม่อนทาร์ตเปรี้ยวสะใจมาก ชอบสุดๆ ค่ะ ทาง Smiling Mad Dog แนะนำว่าสามารถนำเบียร์กล้วยราดลงไปบนไอศครีมแล้วทานคู่กันได้เลย จะได้รสชาติไอศครีมกล้วยๆ แบบอร่อยค่ะ 

*** Craft Beer = Hand Craft + Beer คือเบียร์ที่มีการผลิตปีละไม่เกิน 700 ล้านลิตร (สำหรับ mass or commercial beer จะผลิตปีละกว่า 10000 ล้านลิตร) และเจ้าของจะต้องถือหุ้นเกิน 75% เรียกว่ามีสิทธิ์ผูกขาดในการดูแล เพื่อคงความเป็น traditional ต้องไม่มีการผสมสารปรุงแต่งอย่างอื่นใดเพื่อลดต้นทุนการผลิต แต่เบียร์ประเภทนี้จะมีอายุการเก็บรักษาที่สั้นกว่า ต่อมาเลยมีการผสมยีสต์ลงในขวดเพือช่วยถนอมความคงทนให้นานขึ้น และในทุกการผลิตอาจจะเกิดการผิดเพี้ยนประมาณ 1-2% อันเนื่องจากวัตถุดิบที่นำมาใช้ในแต่ละรอบการผลิตก็มีคุณภาพต่างกัน 

***IPA - India Pale Ale แต่เดิมในช่วงยุคล่าอาณานิคม อังกฤษไปขึ้นที่อินเดีย เมื่อคนอังกฤษเริ่มไปที่อินเดียเยอะขึ้น ก็เลยมีการนำเบียร์ไปด้วย (ซึ่งแต่เดิมเรียกแค่ว่า pale ale) แต่การเดินทางนานทำให้เบียร์เสีย จึงมีการทำให้หวานขึ้น แอลกอฮอล์เลยสูงขึ้นด้วย และใส่ hob (แต่เดิมใช้เป็นยาแก้อักเสบ) ลงไปอีก เลยเกิดรสชาติใหม่ เลยเรียกเป็น IPA หรือ India Pale Ale 


สรุปวันนี้ได้ทั้งทานอาหารอร่อย เจ้าหน้าที่ทางร้านน่ารักทุกท่าน แถมยังมึนๆเมาๆ กับแอลกอฮอล์กว่า 10 ขวดที่ได้ลองชิมพร้อมกับอาหารทุกๆ จาน ... ใครอยากจะทานอาหารอร่อย หรือนั่งชิลล์หาอะไรดื่มกับเพื่อนๆ แนะนำร้านนี้ได้ค่ะ เดินทางสะดวก ร้านนั่งสบาย ^^ 